b'\n_START_ARTICLE_\nSigurd Dahlstr\xc3\xb8m\n_START_SECTION_\nLiv\n_START_PARAGRAPH_\nSigurd Dahlstr\xc3\xb8m var s\xc3\xb8nn av glassmester Gustav Dahlstr\xc3\xb8m og Maren Christensen. Han var elev ved Kristiania katedralskole, og l\xc3\xa6rte samtidig glassmesterfaget, etter farens \xc3\xb8nske. Etter examen artium begynte han p\xc3\xa5 Krigsskolen, f\xc3\xb8r han kom over p\xc3\xa5 medisinstudiet ved universitetet. Ved siden av studiene tjente han penger som journalist, og deltok i Medicinerforeningen. I 1910 tok han medisinsk embetseksamen, etter \xc3\xa5 ha spesialisert seg i psykiatri._NEWLINE_Som psykiater arbeidet Dahlstr\xc3\xb8m f\xc3\xb8rst ved Dedichens asyl, senere ved Gaustad asyl, under Ragnar Vogt. I 1914 ble han overlege for en ny avdeling for nerv\xc3\xb8se og sinnslidende ved Ullev\xc3\xa5l sykehus. Fra 1915 var han ogs\xc3\xa5 psykiatrisk sakkyndig for Oslo og Akershus fylker, samt psykiatrisk konsulent for Oslo verger\xc3\xa5d. Fra 1930 var han medlem av den rettsmedisinske kommisjonen._NEWLINE_Dahlstr\xc3\xb8m interesserte seg spesielt for unge forbrytere. I 1922 tok han doktorgraden p\xc3\xa5 avhandlingen \xc2\xabStudier over unge fanger. Fors\xc3\xb8k med Binet-Simons intelligenspr\xc3\xb8ver\xc2\xbb. Han var en av de f\xc3\xb8rste som benyttet intelligenstester i Norge. Han unders\xc3\xb8kte verger\xc3\xa5dsbarn for \xc3\xa5 finne fram til forutsetningene hos forbryterne, studier som resulterte i Hvordan g\xc3\xa5r det v\xc3\xa5re verger\xc3\xa5dsbarn? (sammen med Signy Arctander, 1932)._NEWLINE_I 1931 grunnla Dahlstr\xc3\xb8m Mentalhygienisk forening, hvor han selv var formann til sin d\xc3\xb8d. I 1932 \xc3\xa5pnet foreningen et mentalhygienisk kontor i samarbeid med Norsk Sykepleierskeforbund. Dahlstr\xc3\xb8m d\xc3\xb8de br\xc3\xa5tt ikke lenge etterp\xc3\xa5, mens han holdt et foredrag for personalet p\xc3\xa5 Gaustad.'